Vermeende bylmoordenaar op waglys vir sielkundige ondersoek | Maroela Media
'n Man wat van die bylmoorde in Orange Farm beskuldig word. Foto: Werner Beukes/SAPA
Landdros Leon Ferreira het gesê Lucas Masiya is steeds op 'n waglys om by die Sterkfontein- psigiatriese hospitaal opgeneem te word. "Jy is nommer 69 op die lys," het Ferreira gesê.
Die staat het verlede week voorgestel dat Masiya vir sielkunde ondersoek gestuur word nadat hy skuld herken het op die moorde. Masiya het egter gesê hy het nie 'n geestelike siekte nie en het gevra of hy nou maar skuldig kan pleit.
Hy het Dinsdag in dieselfde klere verskyn as met sy vorige hofverskyning verlede Dinsdag.
Masiya se nuut-aangestelde Legal Aid-prokureur het aan die hof gesê hulle gaan nie aansoek doen om borgtog nie. Die saak is tot 21 Februarie uitgestel.
Buite die hof het Eazy Sehloho, Masiya se oom, gesê die familie sukkel om die afsterwe van hul familielede te verwerk. "Sy ma is in baie pyn," het Sehloho gesê. "Die sesjarige meisie (wat Masiya probeer aanval het) ontvang steeds berading."
Sehloho het gesê hulle is bereid om Masiya te vergewe, maar soek hom nie terug by die huis nie.
"Hy verdien nie om saam met ons te bly nie. Niemand van die familie het hom al in die tronk gaan besoek sedert hy in hegtenis geneem is nie."
Die 25-jarige man het glo sy 60-jarige ouma en twee vroulike familielede met 'n byl vermoor. Twee neefs, onderskeidelik 17 en 18 jaar oud, is beseer en in 'n kritieke toestand na 'n nabygeleë hospitaal geneem. Hy wou 'n sesjarige familielid ook aanval, maar sy het ongedeerd ontsnap.